**Άννα Καρακατσούλη, *Risorgimento και Ελληνική Επανάσταση: Αντιστοιχίες και διαψεύσεις***

Θα συζητήσουμε τις φιλελεύθερες επαναστάσεις της δεκαετίας του 1820 ως ένα μεγάλο επαναστατικό κύμα που εκδηλώνεται στην Ευρώπη και τη Λατινική Αμερική μετά την πτώση του Ναπολέοντα και την επικράτηση των δυνάμεων της Παλινόρθωσης. Οι υποστηρικτές των φιλελεύθερων ιδεών και οι πιστοί της κληρονομιάς της Γαλλικής Επανάστασης αντιδρούν δυναμικά στην προσπάθεια επαναφοράς του Παλαιού Καθεστώτος και εξεγείρονται τόσο στην Ιβηρική και την Ιταλική Χερσόνησο όσο και στις αμερικανικές αποικίες της Ισπανίας και της Πορτογαλίας που επιζητούν την ανεξαρτησία τους. Στους μαχητές που εμψυχώνουν αυτά τα διαδοχικά επαναστατικά κινήματα διαπιστώνουμε ως κοινά χαρακτηριστικά τη στρατιωτική προϋπηρεσία, συχνά στη Μεγάλη Στρατιά του Ναπολέοντα, την απουσία επαγγελματικών διεξόδων στο στρατιωτικό πεδίο και την εθελοντική στράτευση στον αγώνα ενός άλλου έθνους. Σχηματίζεται έτσι μια περιπλανώμενη κοινότητα μαχητών που διατρέχουν τα ανοικτά μέτωπα της υφηλίου και φθάνουν στην εξεγερμένη Ελλάδα από το 1821/22 και κυρίως μετά το 1824. Θα σταθούμε ιδιαίτερα στον ρόλο που έπαιξε η Ιταλία ως χώρος συναντήσεων και ανταλλαγών για μια σειρά από προσωπικότητες που έπαιξαν καίριο ρόλο στις εξελίξεις της Ελληνικής Επανάστασης (όπως οι Λόρδος Byron, Αλέξανδρος Μαυροκορδάτος, Ιγνάτιος Ουγγροβλαχίας, κ.ά.) καθώς και στη συμμετοχή των Ιταλών εθελοντών στο φιλελληνικό κίνημα, τις προσδοκίες που γέννησε ο σχεδόν ταυτόχρονος ξεσηκωμός των δύο χωρών και την τελική τους διάψευση με βασικές πηγές προσωπικές αλληλογραφίες και απομνημονεύματα.

***Βιβλιογραφία***

* Isabella Maurizio, *Risorgimento in exile: Italian émigrés and the liberal International in the post-Napoleonic era*, Oxford University Press, 2009
* Καρακατσούλη Άννα, *«Μαχητές της ελευθερίας» και 1821: Η Ελληνική Επανάσταση στη διεθνική της διάσταση*, Πεδίο, 2016
* Miller Marion S., “A ‘Liberal International’? Perspectives on Comparative Approaches to the Revolutions in Spain, Italy, and Greece in the 1820s”, *Mediterranean Studies*, 2, 1990, σσ. 61-67
* Pécout Gilles, “The international armed volunteers: pilgrims of a transnational Risorgimento”, *Journal of Modern Italian Studies*, 2009, 14:4, σσ. 413-426
* Pécout Gilles, « Ελληνική Επανάσταση: Η ιδρυτική στιγμή των μεσογειακών πολιτικών αλληλεγγύης;», στο Πιζάνιας Π. (επιμ.), *Η Ελληνική Επανάσταση του 1821: Ένα ευρωπαϊκό γεγονός*, Ιόνιο Πανεπιστήμιο, 2009, σσ. 119-130
* Schοina Maria, “The ‘Poetry of Politics’ in Shelley’s and Byron’s Italian Works”, *ΓΡΑΜΜΑ/GRAMMA*, τόμ. 9, 2011, <http://genesis.ee.auth.gr/dimakis/Gramma/9/04.html>

**ΒΙΟΓΡΑΦΙΚΟ ΣΗΜΕΙΩΜΑ**

Η Άννα Καρακατσούλη είναι ιστορικός με σπουδές στην Ελλάδα και τη Γαλλία. Έχει εργασθεί στην UNESCO (Παρίσι) και στο Κοινωφελές Ίδρυμα Αλέξανδρος Σ. Ωνάση. Σήμερα είναι Αναπληρώτρια Καθηγήτρια στο Τμήμα Θεατρικών Σπουδών του Πανεπιστημίου Αθηνών όπου διδάσκει Νεώτερη και Σύγχρονη Ευρωπαϊκή Ιστορία και Πολιτισμό. Ασχολείται με ζητήματα της ιστορίας της διανόησης και του βιβλίου, της διακίνησης των ιδεών στον ευρωπαϊκό χώρο, κυρίως κατά τους 19ο-20ό αι., και της ιστορίας της αποικιοκρατίας. Κυκλοφορούν οι μονογραφίες της *«Μαχητές της ελευθερίας» και 1821: Η Ελληνική Επανάσταση στη διεθνική της διάσταση* (Πεδίο, 2016) και *Στη χώρα των βιβλίων: Η εκδοτική ιστορία του Βιβλιοπωλείου της Εστίας, 1885-2010* (Εκδόσεις των Συναδέλφων, 2011).